पदमपुर में शाम को जनसभा समाप्त होने के बाद मुख्यमंत्री का गौरव रथ आने से पहले पुलिस ने वहां मौजूद किसानों पर लाठियां बरसाईं व प्लास्टिक की गोलियां दागीं। प्रत्यक्षदर्शियों के अनुसार पुलिस ने कई राउंड हवाई फायर भी किए। इससे भगदड़ मच गई। घायल किसानों को उपचार के लिए पदमपुर के अस्पताल ले जाया गया। पुलिस ने गंगानगर किसान समिति के संयोजक रणजीत सिंह राजू और प्रदेश कांग्रेस कमेटी के सदस्य पृथीपाल सिंह संधू सहित 9 किसानों को गिरफ्तार किया है। संधू को गंभीर चोटें लगने से श्रीगंगानगर के निजी अस्पताल में भर्ती कराया गया है। उधर, पथराव के दौरान महिला थाने के सीआइ नरेंद्र पूनिया चेहरे पर पत्थर लगने से घायल हो गए। पूनिया को एक निजी अस्पताल के आइसीयू में भर्ती कराया गया है।